Danas u 17.30 sati u hotelu Westin u Zagrebu održana je tribina zatvorenog tipa na kojoj su nastupili dr. Aleksandar Štulhofer i dr. Judith Reisman. Tribinu koju je organizirala udruga Vigilare moderirala je Dinka Čorkalo Biruški, profesorica psihologije s Filozofskog fakulteta.

Dobacivanja tijekom predstavljanja

Nekoliko minuta prije početka tribine u dvoranu su ušli Reisman i Štulhofer, a Reisman je moderatoricu Dinku Čorkalo Biruški upitala kako se izgovara njezino ime.

Sudionike je na samom početku tribine predstavila moderatorica, zamolivši prethodno novinare da napuste dvoranu s obzirom na to da je riječ o tribini zatvorenog tipa. Govoreći o javnim raspravama o zdravstvenom odgoju, rekla je da one nisu uvijek bile u demokratskom duhu i da se nada kako će se to izbjeći na ovoj tribini. Tijekom predstavljanja Reisman, nekoliko muškaraca glasno je dobacivalo, nakon čega ih je moderatorica zamolila da se smire.

Prvo 15-minutno izlaganje pripalo je Reisman, koja je rekla kako joj je drago da se ova tribina zbiva pred manjim brojem ljudi zbog jučerašnje otkazane tribine na Filozofskom fakultetu.

– Ja sam profesorica prava u Sjevernoj Virginiji i radim kao istraživač za ministarstvo pravosuđa, na područjima povezanima s interesima djece, na kriminalu i nasilju – rekla je Reisman. Govoreći o svom radu rekla je kako je istraživala pornografske časopise u vezi s dječjom pornografijom, što je završilo i na sudu. Dodala je kako se osim toga bavi i etikom i socijalnom biologijom te je napisala četiri-pet knjiga.

>> Izjave sudionika nakon debate pročitajte ovdje

"Nema dokaza za Kinseyeve zaključke"

– Ovdje sam zbog činjenice da je Kinseyevo istraživanje postalo dio seksualnog odgoja u Hrvatskoj. Karolina, jedna od HRT-ovih novinarki, emitirala je dijelove iz filma koji je producirao UNESCO-ov i Amnesty Internationalov producent koji je za to dobio i nagrade. Karolina je koristila taj materijal, a to ju je stajalo radnog mjesta – rekla je Reisman, dodavši kako joj je zbog toga bilo iznimno drago što može doći u Hrvatsku razgovarati o Kinseyevom radu. Kada je došla u Hrvatsku, vidjela je da program zdravstvenog odgoja nije bio izložen debati, da je prihvaćen prije javne rasprave.

– Iznimno bi mi bilo drago da Saša odgovori na moje pitanje: Što je prema njegovu stavu svrha spolnog odgoja? – rekla je Reisman.

Rekla je kako se na temelju Kinseyeva rada stvara poimanje da su djeca spolna bića od rođenja, za što ona ne vidi nikakve dokazive podatke koji bi to mogli potkrijepiti.

– Budući da sam Židovka, isto tako me iznimno brine istraživanje Kinseya i njegovi zaključci o djeci, o 26 orgazama u 24 sata kod četverogodišnjaka – rekla je Reisman.

Što se tiče Hrvatske, podaci pokazuju da je Hrvatska negdje na dnu što se tiče spolno prenosivih bolesti mladeži. Prema Daily Mailu vidjeli smo da europske države jako prominentno figuriraju, dok je Hrvatska na dnu s Poljskom i Grčkom, objasnila je Reisman.

Štulhofer: Mi se u mnogočemu slažemo

– To meni govori da vi činite nešto dobro, da djecu zapravo poučavate na odgovarajući način. Isto tako mi govori da ono što se događa u SAD-u i drugim državama pokazuje da oni to ne rade dobro – tvrdi Reisman.

Štulhofer je, odgovarajući na njezino prvo pitanje, rekao da se apsolutno slaže da postoji medijska seksualizacija djetinjstva, što uopće nije povezano s pornografijom. Rekao je da se stvara poveznica između popularnosti i seksa.

– Današnja sveprisutnost pornografije potencijalni je rizik. Kada govorimo o djeci i mladima, onda je sigurno da je pornografija veliki rizik – rekao je Štulhofer. Treća stvar u kojoj misli da se slažu jest da je većini roditelja potrebna pomoć.

– Mislim da je zadatak škole, a onda i svih nas, da nešto tu napravimo – rekao je Štulhofer.

Govoreći o tome što bi potpuni zdravstveni odgoj trebao nuditi mladima, Štulhofer je rekao da bi među tim aspektima trebale biti informacije, vještine – između ostalog i vještine odgađanja seksualnog odnosa, postizanja autonomije i samopoštovanja, razumijevanje negativnih aspekata medijskih poruka, čime djeca mogu zadržati svoju autonomiju te poštovanje različitosti.

– Ne možemo se pretvarati da smo svi isti. Ako ništa drugo, oni zbunjeni ne znaju što su – rekao je Štulhofer.

Štulhofer je naglasio kako baš ona djeca koja nemaju odgovarajuću edukaciju stupaju prerano u seksualne odnose, dok oni koji su educirani to čine kasnije. Uspoređujući Europu i SAD, gdje je edukacija uglavnom bazirana na apstinenciji, rekao je da je u Nizozemskoj četiri puta manje maloljetničkih trudnoća te upola manje pobačaja nego u SAD-u.

– Moramo razgovarati o onome što doista jest u kurikulumu – zaključio je Štulhofer, dodavši kako povlačenje nečega što se dogodilo prije nego što se on i većina ljudi u dvorani rodila nije korisno.

Policija briše podatke

– Slažem se sa Sašom da trebate slijediti vlastitu tradiciju – rekla je Reisman, pitajući ga kako je moguće da netko tko je educiran u Kinseyevom institutu može govoriti roditeljima o odgoju djece.

– Ono malo studija koje u Hrvatskoj postoje, pokazuju da je proporcija i prevalencija zaraze klamidije u skupini žena na razini zapadne Europe i SAD-a, što drugim riječima znači da naša tradicija nije dovoljna – rekao je Štulhofer. Govoreći o Kinseyu, rekao je kako njegova najkritičnija biografija završava s riječima da ne postoji nikakav dokaz da je on zlostavljao djecu i da je nekoga instruirao da to čini.

Štulhofer je J. Reisman upitao o statistici silovanja u SAD-u.

– Što se tiče silovanja, vrlo su jasni policijski podaci. Statistika o kojoj govorite nije točna i služi drugoj svrsi – odgovorila je Reisman, dodavši kako je policiji naloženo da briše tu vrstu zločina.

Nakon međusobnog odgovaranja na pitanja uslijedila su pitanja auditorija. Doktorica humanističkih znanosti Vida Vukoja rekla je kako se nada da je ovo početak znanstvene rasprave te je spočitnula da je uvod u raspravu bio "neneutralan". Rekla je kako u stručnoj literaturi nije našla dokaz da je seksualno ponašanje odvojeno od spolnosti čovjeka, za što je zamolila Štulhoferov komentar.

Postoji li nenaravni seksualni čin?

– Što je naravni čin, nisam siguran da razumijem. Postoji li nenaravni seksualni čin? – rekao je Štulhofer, dodavši kako to nije znanstveni termin.

– Rodna ideologija ili ono što je Judith nazvala "gender plasticity" nije nešto što ovaj kurikulum promovira. Spol je biološka odrednica, mislim da djeci ne treba objašnjavati jesu li dječaci ili djevojčice, oni to znaju – rekao je Štulhofer.

Profesorica seksologije Gordana Keresteš pitala je Reisman što zapravo zagovara – nikakav seksualni odgoj ili neki drugi program te što joj se u postojećem kurikulumu ne sviđa. Dodala je kako i postoje drugi radovi osim Kinseyeva koji tvrde da su djeca seksualna bića.

– Ja nisam vidjela ništa od toga, ja nisam vidjela da postoji takvo istraživanje, kao što je Saša rekao, to bi bilo i protuzakonito – rekla je Reisman, dodavši kako trljanje genitalija ne znači da djeca masturbiraju.

– Nikada nisam naišla na seksologa koji bi bio poznat i koji bi tražio reevaluaciju nalaza Kinseyeva istraživanja, ja vama donosim informacije koje ja imam, s kojima ja raspolažem, i vi morate omogućiti ljudima u Hrvatskoj da se o tome očituju, a ne da im Vlada to nameće. Čitava javnost ima pravo reći što misli, što želi – dodala je Reisman.

Najveća zamjerka – program je obvezan

Moderatorica joj je spočitnula da nije odgovorila na pitanje o tome što zamjera programu zdravstvenog odgoja, nakon čega je Reisman rekla kako je prvi i najveći problem to što je obvezan.

– U SAD-u mi to ne propisujemo i ne zadajemo kao obvezu svim ljudima, sami mogu odlučiti – rekla je.

Ivan Zvonimir Čičak rekao je kako je ova tribina, kao i prijašnji nastupi J. Reisman u Hrvatskoj, dokaz da postoji glad za znanjem i potreba za dijalogom. Štulhofera je pitao vjeruje li da je moguće uspostaviti dijalog koji bi utjecao i na našu vlast, na što je Štulhofer rekao da nije ni blizu politici i nije radio 20 godina da bi djecu podučavao masturbaciji, što mu mnogi spočitavaju.

Britanski novinar Timothy Tate, koji prati Reisman na posjetu Hrvatskoj, Štulhofera je pitao vjeruje li da odrasli i djeca mogu imati seksualne odnose. – Nema sumnje da je odgovor "ne" – rekao je Štulhofer.

Goran Arbanas, psihijatar i seksualni terapeut, rekao je kako nije istina da nije bilo istraživanja seksualnog ponašanja djece nakon Kinseya. Rekao je kako ima mnogo iskustva s roditeljima koji mu dolaze zabrinuti zbog ponašanja svoje djece koje djeluje na seksualno ponašanje. Naglasio je kako se čak do 80 posto seksualnih zlostavljanja događa u krugu obitelji i od strane prijatelja bliskih obitelji te upitao Reisman smatra li da djecu na spolnom odgoju treba podučavati koje su sve mogućnosti zaštite od spolnoprenosivih bolesti i kako se zaštiti od zlostavljanja.

Pitanje je što mi namećemo djeci, odgovorila je Reisman, dodavši kako je važno i tko što piše pa ne treba sve podatke uzimati kao vjerodostojne.

Štulhoferov suautor pedofil?

– Rekla bih da smo došli do točke u društvu kad se moramo nositi s mnogo problema u vezi s djecom. Mi smo djecu izložili takvim seksualnim stimulacijama da su zapravo hiperseksualizirani, da oni to prikazuju i međusobno jedni drugima, i njima to prikazuju odrasli. To je veliko pitanje, pitanje je i što se djeci treba govoriti o spolno prenosivim bolestima, mislim da je to vrlo složeno pitanje – odgovorila je Reisman, dodavši kako o tome apsolutno treba raspravljati, ali izvan konteksta hiperseksualizacije.

Don Damir Stojić, zagrebački studentski kapelan, rekao je da je šokantna izjava Judith Reisman da je Theo Sandfort, profesor na Sveučilištu u Columbiji koji je sa Štulhoferom uredio knjigu "Sexuality and Gender in Postcommunist Eastern Europe and Russia", bio čovjek koji otvoreno podržava pedofiliju. Štulhofera je pitao je li to istina, a pitanje je dočekano pljeskom iz publike.

– Je li pedofil ili nije, ja to ne znam. Vrlo dobro znate da ja nisam osoba koja bi radila sa sumnjivcima, toliko se poznajemo – odgovorio je Štulhofer, dodavši kako ne bi predavao na Columbiji da je pedofil.

Reisman je u završnoj riječi rekla da je to možda rezultat neinformiranosti Columbije. Štulhofer je rekao kako se boji da nisu mnogo rekli o temi i o onome što zanima hrvatsku javnost te kako je važno da ljudi koji stoje iza kurikuluma rade nešto što može pomoći.

>> "Dekan je prekinuo Judith Reisman manirom balkanskog primitivca"

>> "Prekipjelo mi je. Reisman nije zavrijedila držati predavanje"